La Bibia piemontèisa/Testament Neuv/Roman/Roman 1


Litra dl'Apòstol Pàul ai cristian ëd Roma

1

Salut 

Pàul, sërvent ëd Gesù Crist, sernù da Nosgnor për esse n'apòstol e mandà a nunsié soa Bon-a Neuva. Nosgnor a l'avìa promëttula tant temp fa për ël mojen dij sò profeta 'nt le Scriture Sante. La bon-a neuva a trata 'd sò Fieul. Scond Soa dissendensa uman-a, Chiel a ven da Dàvid ma conform a lë Spìrit ëd santificassion, për soa arsuression dai mòrt, a l'é stàit diciarà con potensa che chiel a l’é 'l Fieul ëd Dé: Nosgnor Gesù Crist. Për sò mojen i l'hai arseivù 'l privilegi e l'autorità d'apòstol për ëmné 'd gent ëd tute le nassion a l'ubidiensa ch'a ven da la fede an chiel. Fra 'd lor i seve 'dcò vojàutri, ciamà a esse 'd Gesù Crist. A tuti coj ch'a son amà da Nosgnor e ch'a stan a Roma, ciamà a esse sant: grassia e pas a voi da Dé, nòst Pare, e dal Signor Gesù Crist.

Ël desideri 'd Pàul ëd visité Roma 

Prima 'd tut, im sento 'n dover ëd ringrassié mè Dé, për ël mojen ëd Gesù Crist, a càusa 'd tuti vojàutri, përchè 'd vòstra fede tut ël mond a na parla con amirassion. Nosgnor, ch'i servo con tut mè cheur an ëspantiand la Bon-a Neuva a riguard ëd Sò Fieul, a l'é mè testimòni 'd coma ch'i prego soens për voi. Di e neuit i pòrto voi e vòstre necessità an preghiera dë 'dnans a Nosgnor. Sèmper i-j ciamo che a  la fin am sia dàita l'ocasion, se Nosgnor a lo veul, ëd ven-e a troveve 'd përson-a. I l'hai pròpi l'anvìa 'd feve vìsita për podèjve porté un chèich don ëd lë Spìrit ch'a peussa giuteve a chërse fòrt ant ël Signor. Cand ch'i saroma 'nsema, i veuj ancorageve an vòstra fede, ma 'dcò mi i veuj esse 'ncoragià da la vòstra. I veuj ch'i sapie, mè car frej e seur, ch'i l'hai avù soens l'intension ëd venive a trové, ma fin-a adess i l'hai mai podulo fé. I l'hai l'anvìa 'd travajé an mes ëd vojàutri për cheuje col l'istess frut ch'i l'hai avù an mes a d'àutre nassion. I sento, an efet, d'avèj n'òbligh grand sia anvers ël mond sivilisà ch' anvers a tute j'àutre gent, sia anvers a coj ch'a son instruì ch' anvers a j'ignorant. A l'é parèj che, për lòn ch'a l'é 'd mi, i son dispòst a nunsié la Bon-a Neuva 'dcò a vojàutri ch'i seve a Roma.

La potensa dl'Evangeli 

I l'hai gnun-a onta 'd nunsié la Bon-a Neuva 'd Crist, përchè ch'a l'é la potensa 'd Nosgnor ch'a salva tuti coj ch'a-j chërdo, an comensand da j'ebreo fin-a a tute j'àutre gent. La Bon-a Neuva a dis coma Nosgnor an renda giust dë 'dnans a Chiel. Sossì a l'é na ròba ch’a l’é realisà dal prinsipi a la fin për ël mojen ëd la fede, pròpi coma ch'a diso le Scriture: "A l'é për la fede che na person-a giusta a treuva la vita".

La punission dj'ingiust 

L'ira 'd Nosgnor as manifesta dal cel contra minca n'empietà e ingiustissia dj'òm ch'a craso la vrità e a fan lòn ch'a l'é nen giust. Lor a conosserìo la vrità a rësguard ëd Nosgnor përchè Chiel a l'ha rendujla ciàira, përchè fin-a da la creassion dël mond tùit a l'han vëddù la tèra e 'l cel. A l'é pròpi an considerand lòn che Nosgnor a l'ha fàit ch'as peudo vëdde ciàire soe qualità invisìbij - soa potensa eterna e soa natura divin-a. A l’é për lòn ch’a l'han gnun-a scusa! Vera, a conòsso Nosgnor ma 's arfudo 'd rendje onor e 'd dije grassie coma ch'a meritrìa. Bin al contrari, as angagio an ëd rasonament sensa sust an sù coma che Nosgnor a dovrìa o a dovrìa nen esse. A n'arzulta che soa ment ëd lor a dventa nebiosa e confusa. A l'han la presunsion d'esse 'd savant, ma a son dventà 'd fòj. Al pòst ëd rende l'adorassion al Dé glorios e inmortal, a adoro 'd buracio ch'a smijo a d'òm mortaj, a d'osej, a 'd bestie o a 'd serpent. A l’é për lòn che Nosgnor a l'ha bandonaje a fé tute le còse vërgognose dont a l'han l'anvìa. A n'arzulta ch'a finisso për fé 'd còse ignòbij e degradante an tra 'd lor. A l'han dësbaratà la vrità 'd Nosgnor con ëd fandònie e a l'han adorà e servì la creatura al pòst ëd ël Creator, ch'a sarìa da benedì për sèmper. Amen!

A l'é për lòn che Nosgnor a l'ha bandonaje a soe anvìe vërgognose. Ëdcò soe fomne a l'han cambià l'usagi natural ëd la sessualità për lòn ch'a l'é contra dla natura. L'istess a l'han fàit j'òm: a l'han bandonà la relassion natural con le fomne e a son viscasse 'd passion j'un për j'àutri e a l'han comëttù òm con òm ëd ròbe ch'a-j fan dësonor. A l’é për lòn ch’a l'han arseivù an soe person-e mideme la punission che sò pecà 'd lor a mérita.

A l'é pròpi parèj: da già ch'a l'han pensà ch'a valèissa nen la pen-a 'd conòsse Nosgnor , chiel midem a l'ha bandonaje a na manera 'd pensé sensa giudissi e a l’ha lassaje fé lòn ch’a venta nen fesse. soa vita 'd lor a l'é 'mpinisse d'ògni sòrt d'ingiustissia, gramissia, angordisa, òdio, invidia, amassidi, beghe, tromparie, condòta malfasanta e malignità. A son ëd traditor, nemis ëd Nosgnor, malgrassios, prepotent, pien ëd bòria. Minca dì a 'nvento 'd neuve manere 'd fé 'd pecà e a disubidisso a j'autorità. As arfudo 'd comprende, a manten-o nen le promësse, a son sensa cheur e sensa compassion. A san bin che coj ch'a fan cole ròbe-là, conform a la giustissia 'd Nosgnor, a meritrìo la mòrt; ël pes a l'é che nen mach a van anans a feje, ma fin-a a 'ncoragio d'àutri a fé l'istess che 'd lor.

Nòte 

Bibia
Testament Neuv
Roman